"อภิศักดิ์"คุยกรมศุลฯ แก้ทุจริตสำแดงเท็จ
“อภิศักดิ์” บี้ศุลกากร ปล่อยโกงภาษีกระทบบัญชีเดียวไร้ประโยชน์
3 มิ.ย. 2559

“อภิศักดิ์” บี้ศุลกากร ปล่อยโกงภาษีกระทบบัญชีเดียวไร้ประโยชน์
นายอภิศักดิ์ ตันติวรวงศ์ รมว.คลัง เปิดเผยว่า ได้หารือกับนายกุลิศ สมบัติศิริ อธิบดีกรมศุลกากร เรื่องการเก็บภาษีของกรมศุลกากรยังมีการรั่วไหลอยู่จำนวนมาก ส่งผลกระทบกับมาตรการทำบัญชีเดียวที่กรมสรรพากรดำเนินการอยู่ เพื่อให้มีการเสียภาษีให้ถูกต้องไม่มีประโยชน์ เนื่องจากผู้นำเข้ามามีการแจ้งเท็จทั้งราคาและปริมาณต่ำกว่าความเป็นจริง รวมถึงการแจ้งแหล่งกำเนิดเป็นเท็จเพื่อเสียภาษีต่ำ ส่งผลให้การลงบัญชีเดียวไม่ถูกต้องไปด้วย
“การจ่ายภาษีไม่ถูกต้องถือเป็นการทุจริตคอร์รัปชั่น ประเทศไม่ได้เงินและเป็นการเอาเปรียบผู้ประกอบการที่เสียภาษี ซึ่งเป็นเรื่องได้สั่งการให้กรมศุลกากรแก้ไขให้เข้มข้นมากขึ้นกว่าที่ทำอยู่เดิม ถึงแม้ว่าที่ผ่านมาการจัดอันดับการคอร์รัปชั่นของไทยปี 2558 จะดีขึ้นมาอยู่ที่ 76 จากปีก่อนหน้าอยู่ที่ 85 จากทั้งหมดกว่า 170 ประเทศ ก็ถือว่ายังไม่น่าพอใจ ยังต้องมีการแก้ไขเรื่องนี้อีกมาก” นายอภิศักดิ์ กล่าว
นายอภิศักดิ์ กล่าวว่า การทุจริตภาษีของกรมศุลกากรมีการสำแดงราคาต่ำกว่าความเป็นจริง ทางกรมศุลฯ แก้ไขโดยซื้อสินค้าที่มีการนำเข้าจากทั่วโลก ใช้เป็นราคาอ้างอิงราคานำเข้า สำหรับการสำแดงปริมาณต่ำ เช่น มีการนำเข้าสินค้ามา 100 ชิ้น แต่แจ้งว่านำเข้ามา 80 ชิ้น ก็แก้ไขจะให้มีการชั่งน้ำหนักตู้หากไม่ตรงก็จะให้ดำเนินการตรวจสอบการนำเข้า
สำหรับการแจ้งแหล่งกำเนิดเป็นเท็จ เช่น มีการนำเข้าสินค้าจากประเทศสเปนต้องเสียภาษี 30% ก็มีการแจ้งเท็จว่ามีการนำเข้าสินค้าจากประเทศจีนได้เสียภาษีอัตราต่ำหรือไม่ต้องเสียภาษี เพราะมีข้อตกลงเขตการค้าเสรี หรือ อาฟตา ซึ่งกรมศุลกากรจะเพิ่มการตรวจสอบและอาศัยการข่าวเพื่อแก้ปัญหา
นายอภิศักดิ์ กล่าวว่า การดำเนินมาตรการบัญชีเดียว ซึ่งต่อไปจะเชื่อมกับระบบการชำระเงินทางอิเล็กทรอนิกส์ หรือ อี-เพย์เมนต์ ข้อมูลการซื้อขายทั้งหมดต้องผ่านระบบกรมสรรพากร จะทำให้การเก็บภาษีของประเทศเพิ่มขึ้นประมาณ 1 แสนล้านบาท
รมว.คลัง กล่าวว่า การแก้ไขปัญหาทุจริตคอร์รัปชั่นรัฐบาลได้ให้ความสำคัญเป็นวาระแห่งชาติ นอกจากการป้องกันไม่ให้ทุจริตจากการเสียภาษีแล้ว ยังป้องกันจากการจัดซื้อจัดจ้างภาครัฐที่มีมูลค่าปีละ 5 แสนล้านบาท โดยที่ผ่านมามีการใช้ระบบอี-บิดดิ้งในช่วง 4 เดือนที่ผ่านมา ประหยัดเงินงบประมาณ 3 หมื่นล้านบาท มีการประมูลต่ำกว่าราคาประมาณสูงถึง 30% เฉลี่ยแล้วประหยัดเงินงบประมาณไปได้ถึง 15% ซึ่งหากรัฐบาลสามารถประหยัดงบตรงนี้ได้ทั้งหมด 10% ก็จะเป็นเงินที่ประหยัดได้ 5 หมื่นล้านบาท สามารถนำไปพัฒนาประเทศได้อีกมาก
กระทรวงการคลังยังได้ทำข้อตกลงสัญญาคุณธรรมกับองค์กรต่อต้านการทุจริตคอร์รัปชั่น เพื่อให้ส่งตัวแทนเข้ามาตรวจสอบการจัดซื้อจัดจ้างภาครัฐ ทำให้การประมูลเกิดความโปร่งใสมากขึ้น ซึ่งจะมีการบรรจุไว้เป็นส่วนหนึ่งของ พ.ร.บ.จัดซื้อจัดจ้างภาครัฐอีกด้วย